"My vrou is bipolêr depressief"
JY LEES NOU "My vrou is bipolêr depressief"
"Ek het self die pyn van depressie ervaar - ek verstaan beter." John Gradidge moes 'n steunpilaar vir sy bipolêr-depressiewe vrou wees, maar omdat hy self depressie ervaar het, verstaan hy haar en hulle verhouding beter. Hy vertel sy storie
'Ek het self die pyn van depressie ervaar - ek verstaan beter'
Chantelle Gradidge (37) van Pretoria het reeds op skool geworstel met die onvoorspelbaarheid van bipolêre depressie. Sy is egter eers baie jare daarna (in 2003) daarmee gediagnoseer toe sy al 'n geskeide ma was van drie kinders en vyf maande in 'n verhouding met John (38), haar huidige man. Haar boek Treasures of Darkness - Finding Light in the Shadows of Depression het in Desember 2009 verskyn. Hulle het saam ses kinders.
"Ek was bewus van die diagnose, maar ek het nie regtig geweet waarin ek myself begewe nie. Sowat twee jaar nadat Chantelle gediagnoseer is, is ons sewe maande uitmekaar weens baie misverstande en gebrekkige kommunikasie.
Maar die wete dat sy bipolêr is, het nie my liefde vir haar geaffekteer nie.
Ek wou haar steeds terughê. Vir my is die grootste uitdaging my eie jaloesie en verwarring. Ek is dikwels onseker waar ek staan in ons verhouding. In 'n depressiewe fase beteken ek die wêreld vir haar en het sy my steun broodnodig - die totale introvert.
Maar in 'n maniese fase raak sy die uitgaande, flankerende ekstrovert. Ek voel dan ek is net 'n kruk om op te leun as sy af voel. Gelukkig is sy nou meer stabiel, en haar goeie en slegte tye is gematigd."
"Aanvanklik het dit my goed laat voel om die versorgende, ondersteunende een te wees. Maar ek het al hoe meer selfgesentreerd geraak, wat die situasie net meer onstabiel gemaak het. Omdat Chantelle nie regtig haar gevoelens met my gedeel het nie, het ons dikwels gestry as haar buie so wissel.
"Ek het egter onlangs self weens stres in 'n diep depressie verval, en nou weet ek werklik hoe dit voel, ek het daardie pyn ervaar. Ek het meer begrip vir wat sy moet deurmaak en my ingesteldheid het heeltemal verander. Ek probeer haar werklik die ondersteuning en onvoorwaardelike liefde gee wat sy nodig het."
RAAD VIR MANS IN MY BOOTJIE
"Hardloop! Nee, ek terg net . . . ek het geleer as jy iemand liefhet en trou, beloof jy om jou te commit, ongeag die struikelblokke. Leer soveel moontlik oor die siekte. Of sluit aan by 'n ondersteuningsgroep. As sy werklik af voel wanneer jy die dag wil gholf speel, wees bereid om die dag op te offer om haar te ondersteun. Sy het jou liefde en sorg nodig.'n Goeie ondersteuningstruktuur van familie en vriende is ook belangrik.
"Chantelle is 'n liefdevolle mens. Sy het empatie met ander wat seer het, en gaan uit haar pad om te help. Haar kinders beteken vir haar so baie, en sy voel dikwels skuldig as sy moeg en terneergedruk voel en nie die ma kan wees wat sy graag wil wees nie. Sy is 'n fantastiese maat - en my beste vriend.
"As ek in die verlede net meer probeer het om te verstaan, kon ons baie pyn en verwyte voorkom het."
As die siekte reg behandel word - met die regte medikasie, en die ondersteuning is daar - is daar baie min om te vrees.
Gebed werk ook! Ek glo God sal my help om by my vrou te staan as ons dalk in die toekoms enige terugslae ondervind.
Die ergste ding wat jy kan doen as jy jou lewe met 'n bipolêre depressielyer deel, is om selfgesentreerd te raak. Dit veroorsaak net meer onstabiliteit.